**Referat af skolebestyrelsesmøde**

**Dato:**

**Torsdag d. 2. april 2020, klokken 16.30 – 18.30**

”Video-møde på Teams”.

**Deltagere:**

Ronni Schønemann – forælder (Formand)

Henriette Winther – forælder

Sonny Krack – Medarbejderrepræsentant

Jeppe Dørup – TR og medarbejderrepræsentant

David Wulf Andersen – Viceskoleleder og referent

Miguel Svane – Skoleleder

**Afbud fra:**

Stefan Wilkens – Eksternt medlem fra Skellerup

Anett Hansen – forælder (Næstformand)

Kim Hansen – forælder

Louisa Jensen – forælder

Dorte Hare - forælder

**DAGSORDEN:**

1. **Personalereduktioner jf. elevtalsfald og lukning af Dagbehandling. Information fra skoleleder.**

På det administrative personale er de samlet set gået 7 timer ned i arbejdstid og én afvikler orlov uden løn svarende til 3 uger.

Herudover er 2 stillinger (lærer + pædagog) holdt vakante og bliver ikke genbesat. Der er gennemført afskedigelser af i alt 4 personaler (2 lærer og 2 pædagoger) samt en mellemleder. 1 medarbejder med tillidsbeskyttelse er efter aftale med personaleafdelingen blevet omplaceret til en af de nye stillinger i videnscenteret.

Den afskedigede mellemleder er Rikke Wittrup. Der er tale om en kommunalt besparende ledelsesreduktion besluttet af forvaltning og økonomiafdeling ifbm. lukning af Dagbehandling.

Alle forældre i berørte klasser vil som vanligt blive orienteret af ledelsen så snart det personalejuridiske tillader det.

I forbindelse med planlægning af skoleår vil alle forældre modtage den samlede personale oversigt og teamfordeling. Forhåbentlig senest i juni måned.

1. **Corona situationen. Drøftelse**

Skolebestyrelsen og ledelsen konstaterer at skole-hjemsamarbejdet omkring nødundervisningen ude i hjemmene indtil nu er vellykket. Lærere, pædagoger og forældre kæmper for det som det hele drejer sig om: Elevens udvikling og trivsel. I uge 1 af coronaen v var der 0 elever på skolen. Derfra har der været mellem 3 – 5 elever. Det er et meget lavt antal. Der skal fra skolens side lyde et kæmpe cadeau til samtlige forældre og personaler for at håndtere situationen så flot.

Ledelsen deltager på jævnlige videomøder med personalet og der arbejdes med datablade, hvor hver enkelt elevs trivsel og situation vurderes enten grøn, gul eller rød.

Der afholdes ekstra MED udvalgsmøde den 14. april, hvor blandt andet de fysiske og praktiske forhold for nødpasning på selve skolen håndteres. Der skal arbejdes med nogle retningslinjer eller guidelines for blandt andet håndhygiejne. Vi kan lige så godt vænne os til en ny virkelighed. Vi følger sundhedsafdelingens anvisninger, men forstærker dem lokalt.

Bonus info: Der etableres lige nu håndsprits dispensere ved samtlige ind- og udgange i skolens bygninger.

1. **Budget 2020. Drøftelse og godkendelse.**

Budgettet blev gennemgået og drøftet. Efter effektuering af de jf. pkt 1 gennemførte personalereduceringer med kun 5/12 effekt, ser virkeligheden stadig barsk ud:

Minus 1.450.000 kr. på budget Nyborg Heldagsskole

Minus 671.000 kr. på budget dagbehandling

På budget NH finder Skolebestyrelsen det stadig problematisk, at SFO ikke er finansieret.

Skoleleder opfordres fortsat til dialog med Skolechef/økonomiafdelingen. Der er lagt et møde i kalenderen.

På budget Dagbehandling er det skolebestyrelsens vurdering, at ”projektet” fra starten har været fejlagtig og mangelfuldt finansieret. Overforbruget skyldes det forhold, at der ikke var budgetteret drift og særligt ikke vikardækning.

Konklusion:

Skolebestyrelsen kan godkende budget 2020 for NH under forudsætning af, at Skoleforvaltningen centralt fra i fbm. lukning af dagbehandling afhjælper det akkumulerede underskud derfra.

Skolebestyrelsen finder det kun retfærdigt, at Nyborg Heldagsskole ikke belastes yderligere på økonomien i forbindelse med en politisk beslutning om at lukke en af skolens afdelinger. Jf. punkt 1 vurderer skolebestyrelsen at skolens ledelse har afskediget et stort antal medarbejdere, og man finder det helt uholdbart at afskedige yderligere.

I afhjælpningen af det budgetterede minus bør også indregnes de økonomiske konsekvenser ved afskedigelse af Dagbehandlingens leder. Skolebestyrelsen bemærker at dette forhold endnu ikke er opstillet i de samlede 671.000 kroner i minus.

Miguel lover at gå i dialog med skolechefen og økonomiafdelingen, og forsikrer samtidig at der plejer at være forståelse og lydhørhed. Miguel vender tilbage til Skolebestyrelsesformanden.

**Evt.**

Skolebestyrelsen finder det mest realistisk at Åben Hus dagen lørdag den 16. maj aflyses som åben hus. Drøftelse af at dagen konverteres til skoledag med særligt indhold. Vi må afvente corona situationen før ledelsen melder mere konkret ud om denne dag.